2. ΚΑΝΟΝΙΣΤΙΚΟΝ ΔΙΑΤΑΓΜΑ της 6/20 Σεπτ. 1941 Περί άρσεως κινδύνου εκ βλάβης κτιρίων λόγω πολέμου, σεισμού και οιασδήποτε άλλης θεομηνίας. ΄Εχοντες υπ’ όψιν τας διατάξεις του άρθρ. 60 παρ. 3 από 17 Ιουλ. 1923 Ν.Δ/τος «περί σχεδίων πόλεων κλπ.» και την υπ’ αριθ. 314 ε.ε. γνωμοδότησιν του Συμβουλίου Επικρατείας, προτάσει του Ημετέρου επί της Συγκοινωνίας Υπουργού, απεφασίσαμεν και διατάσσομεν. ΄Αρθρον μόνον.-1.Εις περίπτωσιν κινδύνου εις την υγείαν ή την ασφάλειαν του κοινού λόγω σοβαρών εκ βομβαρδισμού ή άλλων πολεμικών αιτίων, εκ σεισμών και εξ οιασδήποτε άλλης θεομηνίας, ομαδικών ζημιών εις πλειότερα κτίρια, κατόπιν εντολής του επί της Συγκοινωνίας Υπουργού, η αρμοδία υπηρεσία δύναται να προβαίνη εις την κατεδάφισιν των επικινδύνων οικοδομών και ερειπίων και άνευ της τηρήσεως των διατυπώσεων του από 13 Απρ. 1929 Δ/τος «περί επικινδύνων οικοδομών». Μετά την κατά την προηγουμένην παράγραφον εντολήν, ο υπό της αρμοδίας επί της εφαρμογής του σχεδίου υπηρεσίας διατασσόμενος Μηχανικός, διενεργεί αυτοψίαν και συντάσσει απογραφήν των κατά την αυτοψίαν κρινομένων υπό τούτου επικινδύνων οικοδομών. Κατά την απογραφήν ταύτην ο Μηχανικός περιγράφει το μέγεθος (όγκον), το είδος και την ποιότητα εκάστου κτιρίου, τας ζημίας ας τούτο υπέστη και ως εκ των οποίων κρίνεται κατεδαφιστέον, το εκ πληροφοριών όνομα του ιδιοκτήτου και την θέσιν του κτιρίου εν τη πόλει. Η απογραφή αύτη δύναται να γίνηται και τμηματικώς κατά συνοικίας ή οικοδομικά τετράγωνα. 3.Μετά την ως άνω απογραφήν ήτις συντάσσεται εις διπλούν ο συντάσσων ταύτην Μηχανικός προβαίνει εις την κύρωσιν αυτής και την εν τω αρχείω τήρησιν του ενός των αντιτύπων, του ετέρου υποβαλλομένου εις το Υπουργείον και ακολούθως εις την άμεσον κατεδάφισιν των κριθέντων ως επικινδύνων κτιρίων άτινα απεγράφησαν. 4.Ο επί της Συγκοινωνίας Υπουργός δύναται κατά την κρίσιν του να αναθέτη την κατά τα ανωτέρω απογραφήν και εις επιτροπάς εκ Κρατικών λειτουργών, ως επίσης να διατάσση ίνα ομού μετά της απογραφής διενεργείται και εκτίμησις των κατεδαφιστέων κτιρίων. Εις τον αυτόν Υπουργόν ανατίθεται η δημοσίευσις και η εκτέλεσις του παρόντος Δ/τος. 